钦定古今图书集成/明伦汇编/官常典/第577卷 > 雷复
## 钦定古今图书集成/明伦汇编/官常典/第577卷 > 雷复

按《明外史李侃传》：“复字景旸，湖广宁远人。正统初进
士。由庶吉士历官广西副使。藤县民胡赵成构猺陷
县治，与参将范信讨斩之。成化初，以大臣会荐，擢山
东右布政使。七年，征拜礼部右侍郎，寻改右副都御
史，巡抚山西。继李侃后，端恪守法，得军民心。败寇红
沙烟，再败之烟寺沟、石人村，赐敕奖劳。时山西大侵”，
而廷议以陕西用兵，令预征刍饷，转输榆林。复上言：
“自山西至榆林，道路险绝。民赍银往易，价翔踊，不免
称贷，偿责多破产。今雨雪愆违，饥民疾病流离，困悴
万状，而应输绫帛药果诸物，又不下万计。乞依山东
例蠲除，仍发帑赈赡。”帝从之。及发金三万不足，请鬻
盐四十万引，并令民入粟授散官。皆报可。卒于官。